Jann Sjursen (KRF), 1998-11-19:
Børneporno er en modbydelig forbrydelse.
Der sker voldsomme overgreb mod børn, for at børneporno kan fremstilles, og de bliver ødelagt for livet.
Og børnepornografiske billeder udveksles i stadig højere grad via e-mail, og på forskellige hjemmesider kan man også frit surfe rundt mellem dem.
Men vi må indrømme, at sådan som lovgivningen ser ud i dag, er den desværre ikke i stand til at dæmme op for de problemer, som vi er mere eller mindre magtesløse vidner til.
Regeringen med justitsministeren i spidsen er klart opmærksom på problemet; det har vi fået tilkendegivet i dag.
Og man har igangsat et udvalgsarbejde om computerkriminalitet
Dermed være ikke sagt, at vi bare skal skyde i blinde, men vi finder faktisk, at der er kommet så mange forslag frem på området her, at det er muligt at skærpe kampen for at bekæmpe børnepornografi generelt og især børneporno på nettet.
Det ene hovedelement i Kristeligt Folkepartis beslutningsforslag er således at få styrket politiets efterforskningsmuligheder.
Og her må man sige, at erfaringerne fra politiet viser, at det er meget svært at efterforske børneporno på Internettet.
Derfor foreslår vi altså, at intenetudbyderne skal forpligtes til at gemme deres såkaldte logfiler i 3 måneder, og det kan jeg forstå at flere af ordførerne har forståelse for. Jeg synes også, det er vigtigt, at internetudbyderne får pligt til at oprette hotlines, som skal kunne modtage ulovlige hjemmesider, som bliver anmeldt af internetbrugere.
Så kan udbyderne identificere den ulovlige hjemmeside og vil have et ansvar for også at få dem fjernet.
Flere internetudbydere herhjemme har allerede en hotline, og de kan samarbejde med politiet om at opklare forbrydelser.
Det andet hovedelement i Kristeligt Folkepartis forslag er en skærpelse af strafferammen for erhvervsmæssig udbredelse af børnepornografi.
Det er et af de problemer, hvor vi mener, vi tager for let på det her i Danmark.
I dag kan forseelsen kun straffes med bøde, hæfte eller fængsel i indtil 3 måneder.
Men efter vores mening skal strafferammen hæves til hæfte eller fængsel i indtil 3 år, som det fremgår af beslutningsforslaget.
Jeg vil gerne sige tak for den trods alt, synes jeg, forholdsvis positive modtagelse, som forslaget har fået fra stort set alle ordføreres side.
Der er uenighed om, hvorvidt vi skal gøre noget her og nu, eller vi skal afvente Brydensholtudvalgets arbejde.
Men uanset det tror jeg, at både vores forslag, Det Konservative Folkepartis forslag og Dansk Folkepartis forslag har været med til at speede regeringens overvejelser op og også været med til, at ministeren nu her i dag efter nogen tids tøven, synes jeg nok man må have lov til at sige, har givet et håndslag på, at regeringen er villig til at handle hurtigt, også når delbetænkningen fra Brydensholtudvalget foreligger.
Jeg vil godt kvittere for, at fru Line Barfod var villig til på Enhedslistens vegne at gå med til, at man griber ind i brevhemmeligheden eller meddelelseshemmeligheden, som det hedder.
I den forbindelse vil jeg sige til det spørgsmål, som fru Anne Baastrup rejste - hun spurgte vist noget i retning af, om vi kunne være sikre på, at det ikke kun er meddelelser, som kan omfattes af Kristeligt Folkepartis forslag - at vi netop i bemærkningerne til vores forslags pkt. 4 har sikret os, at forslaget ikke kun omfatter meddelelser, om jeg så må sige, men at der netop er tale om, at det omfatter alle elektroniske spor, der indeholder information, og at det er i den sammenhæng, det er relevant at ændre loven, netop for at politiet får forbedrede efterforskningsmuligheder.
Jeg vil godt takke for den stort set uforbeholdne støtte
fra Venstre, De Konservative, Dansk Folkeparti og også Fremskridtspartiet med en enkelt krølle fra Fremskridtspartiets side.
Jeg synes, at det er vigtigt, som hr. Tom Behnke var inde på, at vort forslag altså også tager stilling til spørgsmålet om at besidde børnepornografi, hvor vi synes, at det er lidt absurd, at man i dag skelner mellem mere eller mindre grovhed i den sammenhæng, dér, hvor vi synes, at man skal gøre, som man f.eks. gør i Norge, hvor man har bestemmelser, som bare tager udgangspunkt i børnepornografi generelt.
Det er så et spørgsmål om straffeudmålingen, der kan komme på tale i forbindelse med at afgøre, om det er mere eller mindre groft, men ikke som det fremgår af loven i dag, at man kun kan straffe eller sanktionere i forhold til besiddelse af grovere børnepornografi. Jeg vil også godt sige, at jeg synes
, at fru Line Barfod var inde på et vigtigt aspekt omkring behandlingen af de pædofile.
Det synes jeg er rigtigt at drage ind i debatten, og der er jo iværksat, om jeg så må sige, projekter på det område her, som vi fra Kristeligt Folkepartis side også klart støtter.
Vi synes, at man også skal fortsætte ad den vej, for det er jo ikke bare et spørgsmål om at straffe, eller at folk, som hr. Tom Behnke vist sagde, skal have et drag over nakken - det er jo altid noget, han ikke sagde, at de skulle have hugget hovedet af - men det er jo altså også et spørgsmål om, at man hjælper de mennesker, som rent faktisk har et problem her, og som forårsager uhyggelige seksuelle overgreb mod børn.
Derfor synes jeg, at det var et rigtigt og vigtigt element, fru Line Barfod her bragte ind i debatten.
Jeg vil også sige, at jeg synes, debatten har vist, at der er en basis for at skærpe strafferammerne.
Man kan diskutere, hvor mange år det skal være, men der er i hvert fald basis for at gå videre på det område.
Der er også basis for at give politiet bedre efterforskningsmuligheder, og dér synes jeg, hvis man også skal begynde at tælle lidt på knapperne, på mandaterne i forhold til, hvad der realistisk i den her sammenhæng, at man trods alt så må sige, at jeg tror debatten her i dag har været med til at skabe basis for en solid lovgivning på området, om ikke før, så når Brydensholtudvalget er kommet med sin betænkning.
Jeg vil godt sige i forhold til Det Konservative Folkepartis forslag, at det kan vi helt klart støtte.
Det indeholder jo elementer af samme karakter som vort eget beslutningsforslag, så det vil vi kunne stemme for.
I forhold til Dansk Folkepartis forslag vil jeg sige, at der mener vi altså, som vi tidligere har peget på i debatten, at vi render ind i nogle problemer ud fra nogle proportionalitetsbetragtninger.
Vi synes, at forslaget, som jo går ud på at hæve strafferammen for overtrædelse af straffelovens § 235, stk. 1, fra fængsel i indtil 6 måneder til fængsel i indtil 6 år, at det bliver altså lige voldsomt nok og ude af proportioner i forhold til strafferammerne på andre områder, som flere ordførere har været inde på.
Derfor kan vi ikke støtte dette forslag som sådan.
Men med disse ord vil jeg da godt sige, at vi fra Kristeligt Folkepartis side er glade for den forholdsvis positive modtagelse af vores forslag og også for direkte støtte fra en række ordførere, som også, synes jeg, giver basis for et godt udvalgsarbejde i Retsudvalget.
Vi vil selvfølgelig meget gerne, hvis et flertal af folketingsmedlemmerne kunne blive enige om i den sammenhæng at gøre noget allerede nu; så er vi selvfølgelig fuldt indstillet på det.
Men ellers synes jeg, at vi i de fortsatte drøftelser, som vi skal have, kan skabe basis for, at der sker noget mere konkret til foråret, hvor regeringen så er ved at være omstillingsparat.